Mati Muru

Mati Muru (4. veebruar 1937 Kunda – 16. märts 2017) oli eesti raamatukogundustegelane ja õppejõud, aastatel 1969–2004 Viljandi Kultuuriakadeemia õppejõud.
Haridus.
Ta õppis aastatel 1944–1955 Kunda Keskkoolis, 1955–1957 Tallinna Pedagoogilises Instituudis ja 1958–1965 Tartu Riiklikus Ülikoolis eesti filoloogiat (spetsialiseerumisega raamatukogundusele-bibliograafiale). 1977. aasta lõpus viibis Muru kaks kuud Tallinna Pedagoogilise Instituudi raamatukogunduse ja bibliograafia kateedris täiendõppel.
Töökäik.
1963. aastast töötas Mati Muru Hiiumaa Rajooniraamatukogu juhatajana, lisaks õpetas Kärdla Keskkoolis 5.–7. klassidele eesti keelt ja kirjandust. 1967. aastal alustas tööd Viljandi Keskraamatukogus laenutajana ja hiljem oli ka metoodik. Aastatel 1969–2004 oli ta põhikohaga õppejõud Viljandi Kultuuriakadeemias ja kuni 2007. aastani oli ta Viljandi Kultuuriakadeemias tunniandja. 1976. aastal sai Mati Muru raamatukogunduse ainekomisjoni esimeheks. Õpetamise kõrvalt hakkas ta planeerima õppeprotsesside juhtimist ja korraldamist. 
1980. aastate lõpus hakati tema juhtimisel raamatukogunduse õppekavasid muutma kaasaegsemaks ja raamatukogukesksemaks. 1989. aastal nimetati ainekomisjonid ümber ning Mati Murust sai raamatukogunduse kateedri juhataja, kellena ta töötas kuni 1999. aastani. Tema juhtimisel ja eestvedamisel hakkasid eesti raamatukogunduse üliõpilased käima õppereisidel Soome raamatukogudes. 
Mati Muru õpetas aastakümnete jooksul järgmisi aineid: raamatukogundus, raamatukogude kogud, fondide ja kataloogide organiseerimine, bibliograafia, indekseerimine ja tööpraktika. Ligi 40 aasta jooksul jõudis ta õpetada ligi 1200 üliõpilast ning oli mitme lõputöö juhendaja.
Organisatsiooniline tegevus.
Mati Muru oli alates 1988. aastast Eesti Raamatukoguhoidjate Ühingu (ERÜ) liige. 1988. aastal loodi ERÜ juures Koolituse toimkond, mis hakkas tegelema raamatukogutöötajate haridustaseme tõstmise, kutsehuvide kaitsmise ja raamatukogutöö õiglase väärtustamisega. Rajati täienduskoolituse süsteem ning pandi alus kutsenõuete väljatöötamisele. Mati Muru oli Koolituse toimkonna liige aastatel 1988–1999. Ta koolitas raamatukoguhoidjaid lugejateeninduse ja kutse-eetika teemadel Tartus ja Tallinnas.
1993. aasta märtsis loodi Kultuuriministeeriumi juurde nõuandva organina koolitusnõukogu, kuhu Mati Muru kuulus aastatel 1993–1997. Nõukogu töötas välja ettepanekuid raamatukogunduse ja infoteadusalase koolituse aluste kujundamiseks, raamatukogutöötajate ühtsete kutsenõuete kehtestamiseks ning töötajate haridustaseme tõstmiseks. M. Muru osales kutsenõuete väljatöötamisel eelkõige esimese ja kolmanda mooduli koostamise juures.
Isiklikku.
Mati Muru oli tuntud kirgliku suhtumise poolest raamatukogundusse, samuti teatakse tema huumorimeelt ja kalamehejutte. Lisaks kalapüügile kuulusid tema hobide hulka ka kulinaaria ja aiandus. Suure lugemishuvi sai M. Muru oma isalt Hugolt. Ta huvitus ka spordist ja muusikast ning mängis Kunda Keskkooli orkestris kontrabassi ja klarnetit, kuigi polnud muusikakoolis õppinud. 
Kirjutised.
Mati Muru kirjutas kümneid artikleid ja ülevaateid oma tööst, tegemistest ja arusaamadest raamatukogunduse vallas. Paljud kirjutised on ilmunud erialaajakirjas Raamatukogu.
Tema sulest on ilmunud: